Imtella' Diċembru 10, 2021 - Aġġornata 10 Ta' Diċembru, 2021 7:36pm Rapport: Liam Carter Għoxrin artiġġjan fil-villaġġ ta l-artiġjanat f' Ta' Qali li lestew ix-xogħlijiet fuq il-proprjetà tagħhom se jibbenefikaw minn skema ġdida li permezz tagħha se tinċentiva lil dawk li mxew mal-pjanijiet tal-Gvern għaż-żona minkejja ċirkostanzi kollha tal-aħħar sentejn. Permezz ta' din l-għajnuna dawn l-artiġġjana mhux se jħallsu l-ewwel sentejn ta' kera dovuta lil INDIS Malta waqt li fit-8 snin ta' kera li jkun imisshom wara, jiġifieri mit-3 sal-10 sena ta' kera, il-ħlas tal-kera se jiġi pospost għat-8 snin ta' wara li jfisser li se jibdew iħallsu l-kera mill-11-il sena 'l quddiem. Għalkemm mhux fil-livelli ta' qabel il-pandemija, għal uħud mill-artiġġjana fil-villaġġ f'Ta' Qali Ottubru jista' jiġi meqjus bħala wieħed tajjeb fiċ-ċirkostanzi tal-lum. Qalet dan maċ-Ċentru tal-Aħbarijiet Julieanne Marie Brincat li minkejja l-isfidi ta' dawn l-aħħar sentejn xorta waħda irnexxielha tkampa mal-pjanijiet tal-Gvern għar-rijabilazzjoni taċ-ċentru. "Kellna ċaqliqa f'Ottubru … f'Ottubru rajna daqsxejn ta' peak iva bħala turisti … jiġifieri Diċembru reġa' ġej min-naħa tal-Maltin … iktar minn naħa ta' Maltin … qed ifittxu ħafna lokali", qalet Brincat li hija sid ta' ħanut artiġjanali. Għal dawk l-artiġġjana bħal Julieanne l-Gvern dalgħodu nieda skema ġdida li, fi kliem il-Ministru tal-Ekonomija Silvio Schembri, hi maħsuba li toħloq bilanċ ekwu bejn l-operaturi kollha, dawk li sofrew u ma setgħux ilaħħqu mal-pjanijiet ta' rijabilatazzjoni kif ukoll dawk li xorta waħda komplew bix-xogħlijiet. "Dawk li mxew u lestew minkejja żmien diffiċli għandhom sentejn ma jħallsux kera u l-kera tkun posposta għal 11 il-sena wara … biex nagħtuhom dak in-nifs moratorju". Fir-reazzjoni tagħha Brincat qalet li din l-iskema se tfisser nifs importanti f'dan iż-żmien diffiċli. "Ħa nħares lejha b'mod tajjeb ħafna għax se tkun qed tgħinna fis-sitwazzjoni tal-pandemija". F'konferenza tal-aħbarijiet il-Ministru Schembri qal li INDIS Malta diġà qiegħda wkoll tassisti lil dawk l-inkwilini tal-Villaġġ tal-Artiġjanat f'Ta Qali li kellhom diffikultà biex jiżviluppaw il-propjetà allokata lilhom b'mod li anki huma jkunu jistgħu joperaw minn propjetà denja għaż-żminijiet tal-lum. Bis-saħħa ta' din l-għajnuna bħalissa għaddej ix-xogħol fuq 10 binjiet waqt li dalwaqt mistenni jibda x-xogħol fuq 10 binjiet oħra. Huwa semma' kif fix-xhur li għaddew tlesta x-xogħol fuq iż-żoni komuni waqt li wasal biex jitlesta wkoll ix-xogħol fuq iċ-Ċentru għall-Kreattività u ċentru ieħor fejn se jkunu qed jiġu eżebiti s-snajja. Għaddej ix-xogħol fuq ċentru tal-istart-ups, kjosk ġdid, parkeġġ fuq in-naħa tat-Tramuntana u ċentru tal-kura tat-tfal ġdid. Iċ-Chairman ta' INDIS Malta, in-Nutar Jean Pierre Attard, qal li sa 6 xhur oħra hu mistenni li l-villaġġ ma jibqax sit ta kostruzzjoni u minkejja li se jibqa għaddej xi xogħol dan mhux mistenni jtellef.